CELEX: C2005/315/17
Language: sl
Date: 2005-12-10 00:00:00
Title: Zadeva C-346/05: Predlog za sprejem predhodne odločbe na podlagi sodbe Cour du travail de Liége z dne  6. septembra 2005  v zadevi Monique Chateignier proti Office national de l'emploi, s kratico O.N.Em.

10.12.2005   
            
            
               SL
            
            
               Uradni list Evropske unije
            
            
               C 315/9
            
         Predlog za sprejem predhodne odločbe na podlagi sodbe Cour du travail de Liége z dne 6. septembra 2005 v zadevi Monique Chateignier proti Office national de l'emploi, s kratico O.N.Em.
   (Zadeva C-346/05)
   (2005/C 315/17)
   Jezik postopka: francoščina
   Cour du travail de Liége je s sodbo z dne 6. septembra 2005 v zadevi Monique Chateignier proti Office national de l'emploi, s kratico O.N.Em., ki jo je sodno tajništvo prejelo 22. septembra 2005, Sodišču Evropskih skupnosti predložilo predlog za sprejem predhodne odločbe.
   Cour du travail de Liége Sodišču predlaga, naj odloči o naslednjem vprašanju:
   „Ali člen 39(2) Pogodbe in člen 3(1) Uredbe (EGS) št. 1408/71, ki zagotavljata enako obravnavanje delavcev držav članic ter prosto gibanje oseb — vključno z delavci –, dovoljujeta, da se člen 67(3) Uredbe (EGS) št. 1408/71 (1) razlaga, kot da delavcu, državljanu ene države članice, nalaga obveznost, da dokonča dobo zaposlitve, ki v državi prebivališča daje pravico do nadomestil za brezposelnost, tudi če notranja zakonodaja te države ne postavlja take obveznosti v primeru tujega delavca, ne glede na to, ali izhaja iz tretje države ali države članice?“
   
      (1)  Uredba Sveta (EGS) št. 1408/71 o uporabi sistemov socialne varnosti za zaposlene osebe in njihove družinske člane, ki se gibljejo v Skupnosti (UL L 149, str. 2).